Նարա Շլեպչյան

Նարա Սուրենի Շլեպչյան (), հայ հաղորդավարուհի, ՀԽՍՀ ժողովրդական արտիստ (1986)։ Հայաստանի Հանրային հեռուստառադիոընկերության խորհրդի անդամ։

Կենսագրություն 
1957 թվականին ավարտել է Երևանի Վալերի Բրյուսովի անվան պետական ռուսական և օտար լեզուների ինստիտուտի ռուսաց լեզվի և գրականության ֆակուլտետը։ 1956 թվականի նոյեմբերի 29-ից, Հայաստանի հեռուստատեսության ստուդիայի բացման առաջին օրվանից աշխատել է որպես հաղորդավար և եղել է Հայաստանի հեռուստատեսության առաջին հաղորդավարը։ 1964-1983 թվականներին դասավանդել է Վալերի Բրյուսովի անվան օտար լեզուների և Խաչատուր Աբովյանի անվան մանկավարժական ինստիտուտներում` որպես ռուսաց լեզվի, ապա` խոսքի կուլտուրայի և հաղորդավարի վարպետության դասախոս։ 2011 թվականից Հայաստանի Հանրային հեռուստառադիոընկերության խորհրդի անդամ է։

Հեռուստահաղորդումներ 
Հեղինակել և վարել է բազմաթիվ և բազմաբովանդակ ծրագրեր՝ լրատվական, գրական, գեղարվեստական, երաժշտական, մասսայական երեկույթներ, կառավարական միջոցառումներ, տոնական հանդեսներ, հարցազրույցներ։ Հայկական ծրագրերը ներկայացրել է խորհրդային երկրների և արտասահմանյան հեռուստաընկերություններով։ 2000-2001 թվականներին վարել է «Մեր էկրանը» հաղորդումը (սցենարի հեղինակ, պրոդյուսեր)։ 2001-2011 թվականներին եղել է Հայաստանի Հանրային հեռուստառադիոընկերության խորհրդի հանրության հետ կապերի հասարակական խորհրդի նախագահը։

2011 թվականի մարտի 19-ին ՀՀ Նախագահի հրամանագրով մրցույթի արդյունքների հիման վրա նշանակվել է Հայաստանի Հանրային հեռուստառադիոընկերության խորհրդի անդամ։

Պարգևներ 
 Աշխատանքի արիության մեդալ, 1966 
 ՀԽՍՀ վաստակավոր արտիստ, 1972 
 Գերագույն Խորհրդի նախագահի պատվոգիր, 1982 
 ՀԽՍՀ ժողովրդական արտիստ, 1986 
 Մովսես Խորենացու մեդալ, 2001 
 «Հեռանե» հեռուստատեսային մրցանակաբաշխության մրցանակ-դիպլոմ, 2003
 ՀՀ վարչապետի շնորհակալագիր՝ հայոց լեզվի պահպանման ու զարգացման համար, 2006
 Հեռուստատեսության և ռադիոյի միջազգային ակադեմիայի դիպլոմ և ոսկե մեդալ, 2007, ակադեմիկոս, 2010
 ՀՀ ԱԺ նախագահի պատվո մեդալ, 2011 
 «Հայրենիքին մատուցած ծառայությունների համար» 1-ին աստիճանի մեդալ, 2016 
 Երևանի պատվավոր քաղաքացի (2017)

Ծանոթագրություններ

Արտաքին հղումներ 
 Նարա Շլեպչյանի կենսագրությունը AV Production կայքում 

Հայ հաղորդավարներ
ՀԽՍՀ ժողովրդական արտիստներ
ՀԽՍՀ վաստակավոր արտիստներ
Հանրային հեռուստառադիոընկերության խորհրդի անդամներ
«Հայրենիքին մատուցած ծառայությունների համար» 1-ին աստիճանի մեդալակիրներ
ԵՊԼՀ շրջանավարտներ
Երևանի պատվավոր քաղաքացիներ